ทหารดีเคบีเอตามเจอแล้ว งาช้างหมู่บ้านกะเหรี่ยงฤาษี รอประสานส่งกลับไทย
ทหารดีเคบีเอจับคนร้ายขโมยงาช้างหมู่บ้านกะเหรี่ยงฤาษีเลตองคุได้แล้ว โดยเจอที่เมืองไจ่โด่ง รัฐกะเหรี่ยง ฝั่งเมียนมา ยึดของกลางได้พร้อมกับ 2 คนร้ายที่ขโมย รอประสานงานเพื่อส่งกลับคืนมายังฝั่งไทยผู้สื่อข่าวรายงานว่า เมื่อวันที่ 12 สิงหาคม 2563 จากการที่ได้มีคนร้าย 2 คน ได้ขโมยงาช้างใหญ่ แกะสลักด้วยลวดลายที่งดงามและศักดิ์สิทธิ์ ที่มีคุณค่าของหมู่บ้านกะเหรี่ยงผมยาว หรือกะเหรี่ยงฤาษี ที่นับว่าเป็นงาช้างที่เป็นสิ่งศักดิ์สิทธิ์ที่ชาวกะเหรี่ยงฤาษีผมยาวแห่งบ้านเลตองคุ ต.แม่จัน อ.อุ้มผาง จ.ตาก ตั้งไว้ที่หมู่บ้านเพื่อประกอบพิธีต่างๆ และสักการบูชา หลังชาวบ้านเลตองคุพบว่ามีงาช้างหายไป จึงได้มีการประสานกับเจ้าหน้าที่ตำรวจ ตชด.ในฐานปฏิบัติการบ้านเลตองคุ ร.ต.อ.ประสงค์ เต่าคำ รอง ผบ.ร้อย ตชด.347 จึงสั่งปิดช่องทางเข้าออกไปยังบ้านกุยเลอมิ่ง ประเทศเมียนมา ทันที พร้อมประสานไปยังกองกำลังกะเหรี่ยงพุทธ ดีเคบีเอให้ช่วยสกัดจับล่าสุด ผู้สื่อข่าวได้รับแจ้งเบื้องต้นว่า กองกำลังกะเหรี่ยงพุทธเพื่อประชาธิปไตย หรือ DKBA ได้ตรวจพบงาช้างในพื้นที่เมืองไจ่โด่ง รัฐกะเหรี่ยง สหภาพเมียนมา และสามารถยึดงาช้างกลับคืนมาได้ รวมทั้งได้ควบคุมตัว 2 ผู้ต้องหาที่ขโมยงาช้างบ้านเลตองคุได้แล้ว ซึ่งในเบื้องต้นเจ้าหน้าที่ฝ่ายเมียนมา และ DKBA ได้มีการประสานงานมาว่าจะนำมาส่งคืนให้ฝ่ายไทย ที่บริเวณบ้านเปิ่งเคลิ่ง ต.แม่จัน อ.อุ้มผาง ความคืบหน้าข่าวเรื่องนี้จะรายงานให้ทราบต่อไปสำหรับหมู่บ้านเลตองคุ อยู่ห่างจาก อ.อุ้มผาง 100 กม. โดยสามารถใช้เส้นทางรถยนต์ไปถึงบ้านเปิ่งเคลิ่ง ต.แม่จัน จากนั้นเดินเท้าผ่านเข้าไปในประเทศเมียนมา ข้ามแม่น้ำก่อนวกเข้าสู่ฝั่งไทย การเดินทางเข้าสู่หมู่บ้านกะเหรี่ยงเลตองคุต้องขออนุญาตจากเจ้าหน้าที่ ตชด.ที่ 347 หมู่บ้านเลตองคุ เป็นหมู่บ้านกะเหรี่ยงที่เรียกกันว่า กะเหรี่ยงน้ำ อพยพมาจากเมียนมา ชาวเลตองคุนับถือลัทธิฤาษี โดยจะไม่เลี้ยงและไม่กินเนื้อสัตว์เลี้ยงทุกชนิด นอกจากนี้ยังห้ามดื่มเหล้าด้วย หมู่บ้านเลตองคุเคร่งครัดเรื่องประเพณี ความเชื่อ และมีกฎระเบียบมากมาย ห้ามมิให้สตรีผ่านด้านหน้าของเรือนเก็บงาช้าง ซึ่งเป็นงาช้างศักดิ์สิทธิ์ ฤาษีของชาวเลตองคุเป็นผู้ดูแลงาช้างซึ่งแกะสลักเป็นรูปพระพุทธเจ้าปางต่างๆ อายุกว่า 400 ปี ยาว 1.70 ม. มีน้ำหนักรวมกว่า 40 กก. ฤาษีจะอยู่เฉพาะในเรือนพำนัก ห้ามบุคคลอื่นเหยียบย่างขึ้นไป ยกเว้นเฉพาะศิษย์ของฤาษีซึ่งเป็นชาย.
ทหารดีเคบีเอจับคนร้ายขโมยงาช้างหมู่บ้านกะเหรี่ยงฤาษีเลตองคุได้แล้ว โดยเจอที่เมืองไจ่โด่ง รัฐกะเหรี่ยง ฝั่งเมียนมายึดของกลางได้พร้อมกับ 2 คนร้ายที่ขโมย รอประสานงานเพื่อส่งกลับคืนมายังฝั่งไทย 
งาช้างศักดิ์สิทธิ์,หมู่บ้านเลตองคุ,กะเหรี่ยงฤาษีเลตองคุ,หมู่บ้านกะเหรี่ยงผมยาว,ขโมยงาช้าง,กะเหรี่ยง DKBA,เมียนมา,ข่าวทั่วไป